钦定古今图书集成/理学汇编/文学典/第114卷 > 杨惟休
## 钦定古今图书集成/理学汇编/文学典/第114卷 > 杨惟休

按《南昌郡乘》，惟休字叔度，丰城人。赋才敏捷，落笔千
馀言，汪洋顿挫，有韩公子龙门太史之风。为博士弟
子数十年，声誉煜然寰宇，而卒不遇。晚乃以贡授保
定府通判，管宣府赤城事。惟休既遭逢坎𡒄，生平所
学不得见之施设，益专意于史，以成一代著作。而《泰
昌日录》尤为时所传诵。所纪仅泰昌元年庚申八月
事。然万历末暨天启初元诸大政，悉檃括其中。其记
“男子张差持赤梃突入东宫，与鸿胪寺官李可灼进
红丸，及李选侍用内臣李进忠谋踞乾清宫”三案颠
末甚悉，大抵是王之采，而褒刘相国一燝、周冢宰嘉
谟、杨给事涟等之忠诚逆珰。忠贤见而大怫其党霍
维华逢迎具疏指斥一燝等朋比，因并劾惟休以草
莽一介，而记注朝廷起居，且称述舛错。奉旨追毁《日
录》，褫革衣巾。时惟休已之宣府，官阅维华疏，水浆不
入口者三日，又讹传屡至，竟暴卒。既卒，而忠贤党刘
志选谓褫、革未足蔽辜，再劾之，而珰已知其暴，卒置
而不问矣。未几而《三朝要典》兴。所掊击必《日录》所是，
所嘉与，必《日录》所非者。幸惟休已卒，而获免于诏狱
之惨死也。惟休著述甚富，遭兵毁，遂无全帙。《五经宗
义》二十卷，仅存《易论》六篇。《辨礼》一篇。《历代长帙》七十
四卷，仅存战国之齐、楚，系南北朝之十八家《阃外春
秋》数卷。《天文》四卷，仅存《日行月行日蚀星纬辰论》《大
衍岁差》《霾论》《晕论》数篇。《冲边要略》一卷，仅存《博塞》一篇、《宣云》二篇、《东事客对》一篇。他如《大冶录》二十卷，《武
略》十卷、《古诗评选》十二卷、《焚馀》四卷、《芒书》十卷、《舒啸
堂杂剧》十卷，《博古》一卷、《地舆》一卷、《佛宗》一卷、《乐府》一
卷，荡然尽委云烟，尚有编而未竟之业，与遗而失其
名目者，不备列。嗟乎！古今图史之厄，不患在人主之
追毁，而患在兵火之摧残。惟休生平论次，海内罔不
奉为三代法物。当逆珰追毁时，几于家传，其书乃竟
不能保所有于笥箧也，惜哉！惟休《日录》中泰昌改元
之议尤伟，略曰“书泰昌元年何也？方大行《御极诏》以
明年为天启元年。夫执逾年之说，则泰昌之易号宜
后；而执正始之义，则天启之称年何居？议者不恪，诏
旨相格，遂欲虚明年泰昌”之诏，以其年附万历。夫以
泰昌附万历，而万历之后直接天启，是替泰昌也。替
泰昌无论，难乎为天启。即泰昌一月之仁，超佚百代
而不得以年称，或亦非皇祖意。礼穷则变，断自八月
朔以下为《泰昌纪年》是也。故部议以台臣左光斗议
为定年号，何为而议也？曰为泰昌也。泰昌之年号何
为而议也？曰为泰昌之崩而存之，非为泰昌之生而
改之也。何为其存与改也？曰生而急欲尊大之之为
“改”，崩而不忍删削之之为“存”也。故今日之议，两言决
之：曰天启之议泰昌，非泰昌之议万历也。泰昌之议
万历则不宜改，而天启之议泰昌则当存也。若使泰
昌晏驾，稍待半岁，又使泰昌之诏未宣，而泰昌之历
已颁，可以无今日之议。惟诏已颁矣，历未改矣，天启
之明年已定。于是乎追思先帝之懿美，不得不曲全
先帝之年号。而纷纭之议，直欲削之，不知其解矣。时
陜西抚臣李起元以“黄河清”入告，惟休又献《河清赋》，
宣示史馆，行于世。